**Tirpiklis** – medžiaga, kurioje gali ištirpti kita medžiaga. Agregatinė būsena nesvarbi, bet kokios būsenos medžiaga gali tirpti bet kokioje būsenoje. Labiausiai paplitę ir geriausiai įsivaizduojami tirpikliai yra skysti. Geriausiai žinomas tirpiklis yra vanduo.

Organiniai tirpikliai
---------------------

Tai organiniai junginiai tirpikliai. Pavyzdžiui: THF, dietileteris, acetonas, toluenas ir kiti.

Poliniai ir nepoliniai tirpikliai
---------------------------------

Poliniai tirpikliai, tokie kaip vanduo, turi dipolio momentą, o nepoliniai tirpikliai, tokie kaip heksanas, jo neturi – tiksliau, turi labai mažą. Tai svarbu, kadangi dažnai galioja taisyklė „panašus tirpsta panašiame", t. y. polinės medžiagos geriau tirpsta poliniuose tirpikliuose, o nepolinės medžiagos – nepoliniuose tirpikliuose.

Naudojimas
----------

Tirpikliai plačiai naudojami tiek kasdieninėje veikloje, tiek laboratorijose ar pramonėje. Pagrindiniai naudojimo tikslai tokie.

### Vienos medžiagos išskyrimui iš kitų

Visiems žinomas buitinis pavyzdys yra kavos ar arbatos darymas. Užplikydami mišinį medžiagų karštu vandeniu mes išskiriame kvapniąsias medžiagas, alkaloidus, o mūsų nedominanti žalioji masė lieka ant dugno. Būtina teisingai parinkti tirpiklį, kad jis tirpintų tik norimas medžiagas.

### Valymas

Valymo procesas paremtas tuo, kad nešvarumai ištirpinami nuo paviršiaus kuris turi būti švarus. Nuolat kuriami malonaus kvapo, nenuodingi tirpikliai tirpinantys riebalus ir vėliau gaminami, parduodami milžiniškais kiekiais ir naudojami buityje kaip valikliai.

### Dažų, klijų skiedimas

Panaudojus tirpiklius dažai atskiedžiami iki norimo tirštumo.

### Dažų nuvalymas

Nepageidaujamas dažų sluoksnis nuvalomas su tirpikliu. Paprasčiausias pavyzdys nagų lakas nuvalomas acetonu.

Pagrindinių tirpiklių savybės
-----------------------------


| Tirpiklis | cheminė formulė | virimo temperatūra | Tankis |
| --- | --- | --- | --- |
| **Nepoliniai tirpikliai** |
| Heksanas | CH3-CH2-CH2-CH2-CH2-CH3 | 69 °C | 0,655 g/ml |
| Benzenas | C6H6 | 80 °C | 0,879 g/ml |
| Toluenas | C6H5-CH3 | 111 °C | 0,867 g/ml |
| Dietileteris | CH3CH2-O-CH2-CH3 | 35 °C | 0,713 g/ml |
| Chloroformas | CHCl3 | 61 °C | **1,498 g/ml** |
| Etilacetatas | CH3-C(=O)-O-CH2-CH3 | 77 °C | 0,894 g/ml |
| Dichlormetanas | CH2Cl2 | 40 °C | **1,326 g/ml** |
| **Poliniai aprotoniniai tirpikliai** |
| 1,4-Dioksanas | /-CH2-CH2-O-CH2-CH2-O-\ | 101 °C | **1,033 g/ml** |
| THF | /-CH2-CH2-O-CH2-CH2-\ | 66 °C | 0,886 g/ml |
| Acetonas | CH3-C(=O)-CH3 | 56 °C | 0,786 g/ml |
| Acetonitrilas (MeCN) | CH3-C≡N | 82 °C | 0,786 g/ml |
| Dimetilformamidas (DMF) | H-C(=O)N(CH3)2 | 153 °C | 0,944 g/ml |
| Dimetilsulfoksidas (DMSO) | CH3-S(=O)-CH3 | 189 °C | **1,092 g/ml** |
| **Polininiai protoniniai tirpikliai** |
| Acto rūgštis | CH3-C(=O)OH | 118 °C | **1,049 g/ml** |
| Butanolis | CH3-CH2-CH2-CH2-OH | 118 °C | 0,810 g/ml |
| Isopropanolis | CH3-CH(-OH)-CH3 | 82 °C | 0,785 g/ml |
| Propanolis | CH3-CH2-CH2-OH | 97 °C | 0,803 g/ml |
| Etanolis | CH3-CH2-OH | 79 °C | 0,789 g/ml |
| Metanolis | CH3-OH | 65 °C | 0,791 g/ml |
| Metano rūgštis | H-C(=O)OH | 100 °C | **1,21 g/ml** |
| Vanduo | H-O-H | 100 °C | 1,000 g/ml |

Nuorodos
--------

* 
* Archyvuota kopija 2004-11-13 iš Wayback Machine projekto.
* Archyvuota kopija 2004-12-07 iš Wayback Machine projekto.
* Archyvuota kopija 2007-02-26 iš Wayback Machine projekto.
* Archyvuota kopija 2006-11-10 iš Wayback Machine projekto.